AIŠKINAMASIS RAŠTAS

Dėl savivaldybės turto investavimo į viešąją įstaigą Alantos technologijos ir verslo mokyklą, padidinant dalininko įnašą

**1. Parengto tarybos sprendimo projekto tikslai ir uždaviniai**

Molėtų rajono savivaldybė yra viešosios įstaigos Alantos technologijos ir verslo mokyklos (toliau – Mokykla) dalininkė. Įnašo vertė – 59098,99 euro.

Mokykla 2016 m. rugsėjo 20 d. raštu Nr. SR-105 „Dėl dalininko įnašo padidinimo“ kreipėsi į Molėtų rajono savivaldybės administraciją, prašydama padidinti dalininko įnašą 10000 eurų. Rašte nurodoma, kad Mokykla, vykdydama 2015 m. kovo 30 d. bendradarbiavimo sutarties Nr. A14-133/BD-1(1.17) (toliau – Sutartis) įsipareigojimus, patyrė finansines išlaidas įrengdama V. Žuko eksponuojamų paveikslų apsaugos signalizaciją, paveikslų apšvietimą, apmokėdama suvartotos elektros energijos kaštus. Šiuo metu reikia keisti šildymo katilą, atlikti patalpų apdailos darbus.

Molėtų rajono savivaldybės administracijos direktorius siūlo padidinti Mokyklos dalininko kapitalą 10000 eurų piniginiu dalininko įnašu.

Investuojant Savivaldybės turtą, tenkinami šie investavimo kriterijai:

1. Investavus bus plėtojama infrastruktūra, naudinga visuomenei (pasirinkimo galimybės ir prieinamumas). Molėtų rajono bendruomenė ir rajono svečiai turi galimybę susipažinti su Alantos krašto kultūros paveldu ir profesionalaus meno kūriniais.
2. Sukuriama pridėtinė vertė ir užtikrinamas šią vertę kuriančios veiklos ilgalaikis ekonominis tvarumas. Sutarties tikslai: lavinti VšĮ Alantos technologijos ir verslo mokyklos bendruomenės etiką ir estetiką, ugdyti meno pažinimą, suteikti galimybę visuomenei susipažinti su menininko Vaidoto Žuko autorine dailės kūrinių kolekcija bei kitomis Molėtų krašto muziejaus ekspozicijomis, populiarinti profesionalaus meno sklaidą Molėtų krašte. Investuotos lėšos sudarys galimybę saugiai eksponuoti dailės kūrinių kolekciją.
3. Investavus bus gautas socialinis (švietimo, kultūros) rezultatas. Autorinė V. Žuko dailės kūrinių kolekcija naudojama Mokyklos edukacinei veiklai.

Parengto sprendimo projekto tikslas – padidinti viešosios įstaigos Alantos technologijos ir verslo mokyklos dalininko kapitalą 10000 eurų piniginiu dalininko įnašu ir įpareigoti Molėtų rajono savivaldybės administraciją atlikti veiksmus, susijusius su dalininko kapitalo didinimu.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 26 punktas;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 1 dalies 2 punktas, 2 dalis;

Lietuvos Respublikos viešųjų įstaigų įstatymo 13 straipsnio 2, 3 ir 6 dalys.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – dalininko kapitalo didinimas padės Mokyklai įgyvendinti būtinus darbus.

**4. Priemonės sprendimui įgyvendinti**

Priimto sprendimo vykdymas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikis – 10000 eurų. Finansavimo šaltinis – savivaldybės biudžetas.

**6. Vykdytojai, įvykdymo terminai**

Molėtų rajono savivaldybės administracija.